KIRJALLINEN KYSYMYS P-1031/03 esittäjä(t): Danielle Darras (PSE) komissiolle. Raskaiden hyötyajoneuvojen päästöjä koskevat säännökset ja niiden soveltamismääräaikojen noudattaminen alan teollisuudessa.



Virallinen lehti nro 222 E , 18/09/2003 s. 0246 - 0246



KIRJALLINEN KYSYMYS P-1031/03 esittäjä(t): Danielle Darras (PSE) komissiolle (20. maaliskuuta 2003) Aihe: Raskaiden hyötyajoneuvojen päästöjä koskevat säännökset ja niiden soveltamismääräaikojen noudattaminen alan teollisuudessa Saamissani lukuisissa kirjeissä on huomiotani kiinnitetty niihin todennäköisiin vaikeuksiin, joita raskaiden hyötyajoneuvojen valmistajilla on päästöjä koskevien säännösten noudattamisessa määräaikaan mennessä. Raskaiden hyötyajoneuvojen päästöjä rajoittava Euro 4 -standardi tulee voimaan vuonna 2005. Direktiivin 1999/96/EY mukaan komission oli määrä antaa 31. joulukuuta 2000 mennessä ehdotus, jossa otetaan huomioon seuraavat kolme seikkaa: - säännökset raskaissa hyötyajoneuvoissa käyttöön otettavasta OBD-järjestelmästä, jonka tarkoituksena on valvoa jatkuvasti päästöjä rajoittavien laitteiden toimivuutta, - säännökset päästöjä rajoittavien laitteiden kestävyydestä, - säännökset käytössä olevien ajoneuvojen vaatimustenmukaisuuden varmistamisesta päästöjen osalta. Näyttää kuitenkin siltä, että komissio ei ole vieläkään kaksi vuotta asetetun määräajan jälkeen antanut mitään direktiiviehdotusta. Direktiivi olisi kuitenkin ehdottoman tärkeä alan teollisuudelle, jotta se voisi välittömästi ryhtyä toteuttamaan tarvittavia teknisiä muutoksia ja noudattaa vuoteen 2005 asetettua määräaikaa. Voiko komissio kertoa, onko se jo antanut kyseisen ehdotuksen vai ei? Jos ei ole, mikä on ehdotuksen kaavailtu julkaisuajankohta? Erkki Liikasen komission puolesta antama vastaus (10. huhtikuuta 2003) Komissio pyytää arvoisaa parlamentin jäsentä tutustumaan vastaukseensa, jonka se on antanut Françoise Grossetêten kirjalliseen kysymykseen P-0628/03(1). Komissio toistaa, että sen ehdotus, jossa käsitellään kysymyksessä mainittuja kolmea kohtaa, on valmistelu- ja hyväksymisprosessin loppuvaiheessa. Ehdotus on valitettavasti viivästynyt, mikä johtuu tarpeesta määrittää uudelleen tapa, jolla autonvalmistusalan ehdotukset tehdään. Tämän tarkoituksena on parantaa päätöksentekoprosessin tehokkuutta, vastata yhteisön säännöstön päivittämis- ja yksinkertaistamistarpeeseen(2) sekä ottaa huomioon viimeaikaiset toimielinten väliset sopimukset. Ajoneuvojen dieselmoottoreiden ilman pilaantumista aiheuttavien kaasupäästöjen vähentämistä koskevan jäsenvaltioiden lainsäädännön lähentämisestä 3 päivänä joulukuuta 1987 annetun neuvoston direktiivin 88/77/ETY(3) nykyiset liitteet sekä ajoneuvojen puristussytytysmoottoreiden kaasumaisten ja hiukkasmaisten päästöjen sekä ajoneuvoissa käytettävien maa- tai nestekaasulla toimivien ottomoottoreiden kaasupäästöjen torjumiseksi toteutettavista toimenpiteistä annetun jäsenvaltioiden lainsäädännön lähentämisestä ja neuvoston direktiivin 88/77/ETY muuttamisesta 13 päivänä joulukuuta 1999 annetussa Euroopan parlamentin ja neuvoston direktiivissä 1999/96/EY(4) edellytettyjen uusien teknisten vaatimusten toteuttamiseksi tarvittavat muutokset laaditaan uudelleen Euroopan parlamentin, neuvoston ja komission välillä säädösten uudelleenlaatimistekniikan järjestelmällisestä käytöstä 28 päivänä marraskuuta 2001 tehdyn toimielinten välisen sopimuksen(5) mukaisesti. On suunniteltu, että komissio antaa ehdotuksen direktiiviksi noin kolmen kuukauden kuluessa. (1) Katso sivu 222. (2) KOM(2003) 71 lopullinen. (3) EYVL L 36, 9.2.1988. (4) EYVL L 44, 16.2.2000. (5) Toimielinten välinen sopimus, tehty 28 päivänä marraskuuta 2001, säädösten uudelleenlaatimistekniikan järjestelmällisestä käytöstä EYVL C 77, 28.3.2002.